|  |
| --- |
| uia_logo_shv |

Senter for norskstudier i utlandet (SNU)

Invitasjon til sommerkurs 2021 i *Norsk språk, litteratur og kultur* (5 ECTS) i Kristiansand

SNU (Senter for norskstudier i utlandet) ved Universitetet i Agder har gleden av å invitere norskstudenter ved universiteter verden over til sommerkurs i norsk språk, litteratur og kultur i Kristiansand.

Sommeren 2021 tar vi forbehold om at COVID19-tilstanden er slik at reiser og kurs lar seg gjennomføre. Foreløpig planlegger vi for et vanlig sommerkurs, og vi oppfordrer alle interesserte studenter om å melde seg på!

Universitetet i Agder har én campus i Kristiansand og én i Grimstad. Fra Campus Kristiansand, der kurset avholdes, er det kort avstand til Kristiansand sentrum, til badestrender og turområder. Kristiansand kan by på mange aktiviteter om sommeren. Informasjon om universitetet ligger på <http://www.uia.no>

Tid

**Ankomst: onsdag 21. juli** (kveldssamling kl. 19.00)

**Avreise:** **torsdag 5. august** (avreisedag)

Kursomfang og -innhold

Emnet [Norsk språk, litteratur og kultur](https://www.uia.no/studieplaner/topic/NO-216-1) gir 5 studiepoeng (ECTS).

Kurset vil bestå av forelesninger og seminarer på universitetet, og det vil også bli arrangert flere ekskursjoner, bl.a. utflukt til Grimstad, med vekt på forfatterne Henrik Ibsen og Knut Hamsun, og omvisninger i Kristiansand, med vekt på forfatterne Henrik Wergeland og Camilla Collett. Ekskursjonene blir også sett på som undervisning.

Innholdet i kurset vil være norsk språk, litteratur og kultur, både i historie og i samtid. Et detaljert program over innholdet i undervisningen og ekskursjonene vil bli sendt ut i god tid før kurset begynner. Det vil primært være lærere fra Universitetet i Agder som står for undervisningen.

Godkjent sommerkurs og 5 ECTS forutsetter deltakelse i undervisningen, godkjent muntlig framlegg under kurset og godkjent skriftlig oppgavebesvarelse som sendes inn i etterkant.

Deltakere

Universitetet i Agder kan ta opp 30 deltakere til kurset.

Kurset er ment for studenter som kan så mye norsk at det ikke byr på problemer å delta aktivt i undervisningen. All undervisning foregår på norsk, og man må kunne snakke om faglige emner på norsk. Deltakerne må derfor ha studert norsk i minst 1 ½ år.

Når studentopptaket foretas, vil vi ta særlig hensyn til spredning på flere land, lengden på norskstudiet til den enkelte, kjønn, samt prioritering av studenter som ikke har hatt studieopphold i Norge før.

**Innkvartering**

Studentene vil bo på studenthybler som drives av Studentsamskipnaden i Agder (SiA). Hver deltaker har sin egen hybel, men deler kjøkken og bad med en annen. Studenthyblene har god standard.

Økonomi

Alt av undervisning og ekskursjoner er gratis. For overnatting i studenthyblene er det en avgift på kr. 850,- for hele oppholdet. Denne avgiften betales før kurset. Den enkelte student må betale reisen tur/retur Kristiansand selv og maten under oppholdet.

**Søknad:**

Studentene søker ved å gå inn på denne lenken: <https://www.uia.no/senter-og-nettverk/senter-for-norskstudier-i-utlandet/sommerkurs-2021-norsk-spraak-og-litteratur>

Søkerne må også sende inn en bekreftelse fra norsklærer (fra hjemuniversitetet) på at de har tilstrekkelige norskkunnskaper til å følge forelesninger og seminar på norsk. Fortrinnsvis lastes bekreftelsen opp rett i søknadsskjemaet, men denne kan også sendes på mail til [anne.m.foss@uia.no](mailto:anne.m.foss@uia.no) (f.eks. kan dere som norsklærere sende denne på mail hvis det er flere som søker fra samme universitet).

Det er kun bekreftelsen fra norsklærer som må sendes inn, ikke andre dokumenter.

*Søknadsfrist: 8. april*

Spørsmål om kurset kan rettes til: [svein.slettan@uia.no](mailto:svein.slettan@uia.no)

Vi håper mange har lyst til å komme til Kristiansand og Sørlandet denne sommeren og gleder oss til å møte et nytt kull med entusiastiske norskstudenter!

Vennlig hilsen

Svein Slettan Kari Grønningsæter

Professor Universitetslektor  
Faglig ansvarlig Koordinator